钦定古今图书集成/明伦汇编/闺媛典/第046卷 > 黄千金
## 钦定古今图书集成/明伦汇编/闺媛典/第046卷 > 黄千金

按《灊山县志》：黄千金，山谷八世侄孙女也。父德全，女
七岁随王父双溪渡江抵灊，九岁通《孝经》《列女传》诸
书，许聘邑诸生张大中。性严静端整，不轻言笑，见者
为之肃然。母李氏尝私责曰：“待人甚厉，是何女子气
象？”女曰：“此正女子气象耳。”一日侍王父侧，王父偶忆
桥悬事，叹曰：“桥家父子赫赫豪杰，亦丘墟矣！”女曰：“桥
悬踞此城，何遂为人所破？”曰：“为孙周所诱也。”女变色曰：“无忠节者，不可谓豪杰”王。父惊曰：“小女子乃知论
人耶！”双溪因尝语人曰：“生女似千金，吾门必有光。”德
祐初，大中暴死，女闻，哀毁几绝。后二年，邑人多求聘
者，父微叩女，女不可。父曰：“汝未执巾栉于人，何自苦？
恐非终身计。”女号泣而退，父不忍复言。明年父没，宗
戚请其母，母复申父言。女垂泣，哽咽良久，曰：“母不欲
女生耶？”抱父神主痛哭，闭寝室不出。母叩户不应，以
簪刺其目，流血满床席。母破户入，百问无一言，七日
不食而死。